V. Veteška, podpredseda NR SR: (2005-11-09):
Prosím, pán poslanec Maxon, keby ste pokračovali vo svojom vystúpení v rozprave. Pripraví sa pani poslankyňa Tkáčová. M. Maxon, poslanec: Ďakujem pekne. Dámy a páni, ja som na záver chcel povedať jednu jedinú vec. Čokoľvek sa nám podarilo pozitívne vyriešiť v prospech poľnohospodárov, kdekoľvek sú problémy, tak jedna zásadná vec sa nám nepodarila. Jednoducho sa nám nepodarilo primerane zafixovať spoločenské postavenie ľudí, ktorí sa poľnohospodárstvu a rozvoju vidieka venujú. Ja túto skutočnosť pripomínam predovšetkým preto, že čokoľvek sa na potravinovom trhu udeje, tak nikdy nie sú na vine obchodné reťazce, nikdy nie sú na vine masívni dovozcovia, ktorí k nám dovážajú potraviny, ale vždy sa tá diskusia prenesie, tá kritika prenesie významným spôsobom na plecia poľnohospodárov. Ja rešpektujem to, že nemáme ešte všetky veci v poriadku ani v súvislosti s úpravou vlastníckych vzťahov k pôde a inému poľnohospodárskemu majetku, a rešpektujem aj to, že nie všetky podnikateľské subjekty dostatočne erudovane a efektívne vstúpili do spoločnej poľnohospodárskej politiky. Ale, dámy a páni, rozhodujúca časť slovenských poľnohospodárov významným spôsobom posilnila a v budúcnosti, dúfam, aj bude posilňovať konkurencieschopnosť slovenského poľnohospodárstva bez spoločenskej, a podotýkam, aj politickej podpory, tak ako je to vo všetkých krajinách Európskej únie, predovšetkým vo Francúzsku, Španielsku, teda v tých krajinách, ktoré majú vyšší podiel poľnohospodárskej produkcie na celkovom domácom hrubom produkte. V týchto veciach, dámy a páni, máme podľa môjho názoru isté rezervy. Z toho pohľadu si myslím, že aj ten rok 2006 by sa mal niesť o diskusii. Už budeme mať za sebou jeden aj pol roka členstva v Únii, už budeme mať za sebou relevantné výsledky, už budeme poznať tie skúsenosti, predovšetkým za tento rok negatívne, čo sa týka intervenčného nákupu, už budeme mať za sebou skúsenosti aj z hľadiska relevantného vývoja spotrebiteľských cien. Vo väzbe na toto, čo som uviedol, tak bol by som veľmi rád, keby sme sa spoločne naozaj začiatkom budúceho roka, pretože v tomto roku to už s najväčšou pravdepodobnosťou nestihneme, veľmi vážne začali zaoberať problematikou obchodných reťazcov. Chcel by som vás informovať, možnože by to povedala aj pani kolegyňa z výboru, že pôdohospodársky výbor okamžite, keď sa vyskytli tie problémy v Českej republike, ešte neboli tie problémy na Slovensku, tak reagoval, vtedy ešte za účasti pána štátneho tajomníka ministerstva pôdohospodárstva Radošovského, požiadali sme ministra pôdohospodárstva, samozrejme, že tie veci bude spracúvať Štátna veterinárna a potravinárska inšpekcia, aby nám predložili komplexnú analýzu. Ale už dnes sa ukazuje, že ten Čierny Peter je nepochybne v tých obchodných reťazcoch. Už dnes sa ukazuje, že sme dlžní legislatívu v tomto smere a musíme, dámy a páni, nájsť istý spoločenský konsenzus v tom, že nemôžu mať obchodné reťazce na úkor poľnohospodárskej prvovýroby a spracovateľov také dominantné postavenie aj za cenu, že tieto obchodné reťazce rozhodujúcim spôsobom pomáhajú ministrovi financií pri miere inflácie. Jednoducho vás chcem poprosiť, aby sme nad týmito vecami uvažovali. Ja predpokladám, že v januári ako členovia pôdohospodárskeho výboru predstúpime pred vás s konkrétnymi návrhmi. Dámy a páni, ďakujem pekne za vašu pozornosť. Ja som veľmi pozorne strážil svoj čas a podľa toho, čo máme ešte dnes v Národnej rade Slovenskej republiky prerokovať, tak myslím, že som tú štruktúru nenarušil. A nech mi je, prosím, odpustené, že stále považujem tento rezort za veľmi dôležitý a považujem za svoju politickú povinnosť o veciach, ktoré súvisia s poľnohospodárstvom, hovoriť. Ďakujem pekne za vašu pozornosť. (Potlesk.)